
PARLAMENTUL  ROMÂNIEI
CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	           Bucureşti,  17 aprilie 2013
           Nr.    PL- x 131/2012/2013


RAPORT 
asupra cererii de reexaminare a Legii pentru modificarea şi completarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali, ca urmare a Deciziei Curţii Constituţionale nr. 682 din 27 iunie 2012

În conformitate cu prevederile art. 134 alin. (1)  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere, în fond, cu cererea de reexaminare a Legii pentru modificarea şi completarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali, trimisă cu adresa nr. PL-x 131/2012 din 3 aprilie 2013 şi  înregistrată cu nr. 31/339 din 3 aprilie 2013, ca urmare a Deciziei Curţii Constituţionale nr. 682 din 27 iunie 2012.

Senatul, în calitate de primă Cameră sesizată, a adoptat proiectul de Lege pentru modificarea şi completarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali în şedinţa din 8 mai 2012.

Camera Deputaţilor, în calitate de Cameră decizională a adoptat proiectul de lege în şedinţa din 22 mai 2012.


În data de 31 mai 2012 a fost depusă o sesizare de neconstituţionalitate formulată de 54 de deputaţi aparţinând grupului parlamentar al Partidului Democrat Liberal.


În sesizarea de neconstituţionalitate s-a arătat că legea supusă controlului de constituţionalitate încalcă dispoziţiile art. 1 alin. (5), art. 2, art. 15 alin. (1) art. 16 alin. (1), art. 61 şi art. 62 din Constituţia României, republicată.

Curtea Constituţională a acceptat obiecţiunile de neconstituţionalitate şi a admis sesizarea de neconstituţionalitate şi a constatat că Legea pentru modificarea şi completarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali este neconstituţională.

Curtea Constituţională a constatat că legea criticată încalcă dispoziţiile art. 1 alin. (3) din Constituţia României, încalcă principiul securităţii juridice, consacrat de art. 1 alin. (5) întrucât modifică legislaţia electorală în anul în care au loc alegeri, iar această modificare are consecinţe negative asupra bunei desfăşurări a procesului electoral şi a exercitării dreptului la vot. Curtea Constituţională a constatat că reglementările legii supuse controlului de constituţionalitate sunt neconstituţionale prin lipsa de legitimitate şi reprezentativitate a unui mandat stabilit şi obţinut, prin incompatibilitatea cu dispoziţiile art. 62 alin. (2) teza întâi din Constituţia României şi prin incompatibilitatea cu dispoziţiile constituţionale a conceptului de „comunitate românească”.

Curtea Constituţională a constatat că dispoziţiile alin. (112) al art. 48 din Legea nr. 35/2008 determină o dublă reglementare a situaţiei minorităţilor naţionale care nu întrunesc în alegeri numărul de voturi pentru a fi reprezentate în Parlament, câtă vreme Legea nr. 35/2008 stabileşte în art. 9 alin. (1) că organizaţiile cetăţenilor aparţinând unei minorităţi naţionale definite potrivit art. 2 pct. 29, legal constituite, care nu au obţinut în alegeri cel puţin un mandat de deputat sau de senator au dreptul, potrivit art. 62 alin. (2) din Constituţia României, republicată, la un mandat de deputat, dacă au obţinut, pe întreaga ţară, un număr de voturi valabil exprimate pe ţară pentru alegerea unui deputat. Textul criticat extinde excepţia prevăzută de Constituţie pentru cetăţenii aparţinând minorităţilor naţionale şi în ceea ce priveşte persoanele de etnie română, pe care, printr-o sintagmă fără nici un suport constituţional, respectiv aceea de „comunitate românească”, le asimilează, sub acest aspect, minorităţilor naţionale. 

Senatul, în calitate de primă Cameră sesizată cu reexaminarea legii a procedat la reexaminarea legii şi, în şedinţa din data de 25 martie 2013, a respins legea.
Membrii Comisiei juridice, de disciplină şi imunităţi au reexaminat Legea pentru modificarea şi completarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali în şedinţa din 16 aprilie 2013.
La dezbateri au fost prezenţi 24 deputaţi, din totalul de 27 membri ai Comisiei juridice, de disciplină şi imunităţi.
La dezbateri au participat, în calitate de invitaţi, domnul Marian Muhuleţ – vicepreşedinte al Autorităţii Electorale Permanente şi domnul Cristian Leahu – director în cadrul Autorităţii Electorale Permanente.
            În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor respingerea Legii pentru modificarea şi completarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali, ca urmare a Deciziei Curţii Constituţionale nr. 682 din 27 iunie 2012. 
În raport cu obiectul şi conţinutul reglementării, propunerea legislativă face parte din categoria legilor organice.
PREŞEDINTE,                                   SECRETAR,
             Bogdan Liviu CIUCĂ                  Theodor Cătălin NICOLESCU
Consilier parlamentar,

 Paul Şerban

